text: Politiet advarer mod giftslange: Søg læge, hvis du bliver bidt
  28 september 2017 kl. 16.24
  Politiet advarer nu mod den giftige sandhugorm, der er løs på et lager i Tinglev. Man skal søge læge, hvis man bliver bidt af slangen.
  En af Europas farligste slanger, den giftige sandhugorm, som onsdag blev opdaget på lageret hos Maersk Container Industry i Tinglev, er stadig løs. 
  Nu advarer Syd- og Sønderjyllands Politi om, at hvis man skulle være uheldig at blive bidt af slangen, så skal man straks søge læge.
  Den sandhugorm, der er på udflugt og sidst er set i Tinglev, er ikke sådan at spøge med. Er giftig, søg læge, hvis du bliver bidt #politidk
  Eksperter fra Terrariet i Vissenbjerg blev tilkaldt onsdag og forsøgte at fange slangen, men det lykkedes ikke.
  Slangen gemmer sig nu under en sokkel på lageret.
  Sandhugormen hører normalt hjemme i Sydeuropa, og er formentlig kommet til Tinglev sammen med en container.
  En talsperson hos Maersk Container Industry bekræfter over for Ekstra Bladet torsdag, at slangen blev fundet hos dem.
  - Vi kan bekræfte, at en medarbejder fandt en slange på vores lager i Tinglev. Den uventede gæst viste sig med al sandsynlighed at være en sandhugorm, som ikke findes naturligt i Danmark og er giftig. Det er uvist, hvordan den er kommet hertil, men formentlig i en container med varer, skriver talspersonen i en mail til Ekstra Bladet.
  
  